Raymond Kvisvik

Debut, ustabilitet, skadeproblemer og en følsom venstrefot

Kvisvik debuterte i eliteserien i 1998 for Moss. Han fikk sesongen før mye av æren for at klubben rykket opp fra 1. divisjon. Han markerte seg raskt med et godt blikk for spillet og en følsom venstrefot. 
Sommeren 1998 ble han hentet av Brann som hadde store problemer med å følge opp sølvsesongen fra 1997, og da lå på bunnen av tabellen. Samtidig fikk laget også ny trener i Harald Aabrekk. Kvisvik fikk mye av æren for at Brann hadde en meget sterk høstsesong, og endte på en komfortabel 6.-plass. Kvisvik ble også raskt en publikumsprofil med sin fargerike innstilling både på og utenfor banen.
De to neste sesongene var ikke Kvisvik like stabil, og skadeproblemer bidro til at han i perioder var noe inn og ut av laget. Samtidig bidro han i stor grad til Brann klarte å kapre bronsemedaljen i 1999 og sølvmedaljer i 2000. Han fikk også sin debut på landslaget i 2000, under en landslagsturnering på La Manga.
Foran 2001-sesongen trente Kvisvik vesentlig bedre enn på lenge, og hadde en god sesong til tross for at Brann etter en sterk innledning ikke klarte å følge opp 2000-sesongen. Kvisvik scoret ti mål i eliteserien og gjorde seg etterhvert interessant for utenlandske proffoppkjøpere.

Kort opphold i Østerrike

Våren 2002 ble Kvisvik klar for den østerrikske klubben Austria Wien. Etter at overgangen ble klar var ikke innsatsen på Brann-laget den aller beste, og han ble igjen plassert på benken i enkelte kamper. I Austria Wien fikk Kvisvik spille flere kamper, men han klarte aldri å etablere seg som et klart førstevalg. 
Da han året etter ble fristilt av den østerrikske klubben, som hadde behov for å spare penger, var det naturlig å vende tilbake til et Brann-lag som slet i bunnen av eliteserien. Sammen med Cato Guntveits tilbakekomst fra Aberdeen FC bidro Kvisvik til Branns gode høstsesong, og at klubben uten problemer reddet plassen i 2003.
Branns opptur etter at han kom tilbake er stundom blitt kalt for «Kvisvik-effekten». Brann fortsatte å gjøre det bra med Kvisvik som en sentral spiller i 2004 da klubben tok bronsemedaljer og ble cupmestere. Da Kvisvik forlot klubben sommeren 2005 til fordel for Fredrikstad, fikk Brann igjen problemer i det offensive spillet. Få brannspillere har betydd mer for klubben og for fansen enn Raymond Kvisvik. Han er i dag en av de få spillere i Norge som ikke spiller for klubben som fortsatt får applaus på Brann Stadion.

Fredrikstads kjæledegge

I FFK har Kvisvik blitt en kjæledegge, men han har ikke klart å markere seg i like stor grad på FFK som han gjorde i Brann. 
Raymond Kvisvik blir regnet som en «playmaker» på banen, til tross for at han i all hovedsak har spilt på venstrekanten etter at han kom til FFK. Hans humør og spillopper utenfor banen har gjort ham til en populær mediepersonlighet. Samtidig har han blitt kritisert for å være en spiller som lett kan gi opp om ikke alt går hans vei.

Innebandy og futsal

Han er også en meget god innebandyspiller, der han i 2006 tok sin fjerde NM-tittel med Greåker. Han også spilt fire A-landskamper. I november 2005 gjorde han comeback i den norske eliteserien for Greåker etter bare å ha spilt sporadisk siden 1995.
I november 2006 ble Kvisvik tatt ut på det norske IFS-landslaget i Futsal, og deltok i EM i Spania. Han er registrert som spiller for Haugerud Futsal.